Diari Oficial de la Generalitat Valenciana


Sumari del DOGV 5999, del 23-04-2009 (2009/4275)

DECRET 59/2009, de 17 d'abril, del Consell, pel qual se suspén parcialment la vigència de les normes subsidiàries de planejament del municipi de Novelda.
---------------------------------------------------------------------------------------------------------------------------------------------------------

### Dades del document

Número de DOGV
:   5999

Data del DOGV
:   23-04-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/4275


Data del document
:   17-04-2009

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Decret

Anàlisi jurídica

 Descriptors 

:   * Novelda
    * pla d'urbanisme
    * administració regional

DECRET 59/2009, de 17 d'abril, del Consell, pel qual se suspén parcialment la vigència de les normes subsidiàries de planejament del municipi de Novelda. [2009/4275]
Les normes subsidiàries de planejament vigents al municipi de Novelda les va aprovar definitivament la Comissió Territorial d'Urbanisme d'Alacant el 1982. Des de llavors, el barri de l'Estació manté la mateixa ordenació, i s'hi alternen usos residencials i industrials. Aquesta alternança ha creat una problemàtica, que ha crescut progressivament fins a l'actualitat.
Després del llarg període d'aplicació d'aquest instrument urbanístic, el 24 de gener de 2008 l'Ajuntament de Novelda en Ple va aprovar la suspensió de llicències d'obres per a l'edificació de naus industrials a tot el sòl qualificat com a urbà industrial del barri de l'Estació, a fi de facilitar l'estudi i la reforma de l'ordenació urbanística. La suspensió es va publicar en el Diari Oficial de la Comunitat Valenciana de 22 d'abril de 2008, per la qual cosa està pròxim a expirar el termini d'un any de duració d'aquesta suspensió.
Davant d'aquesta situació, l'Ajuntament de Novelda en Ple, en la sessió extraordinària de 30 de març de 2009, va acordar sol·licitar al Consell que, mitjançant un decret, suspenga parcialment la vigència de les normes subsidiàries de planejament, en l'àmbit del sòl urbà industrial del barri de l'Estació, que apareix grafiat en el plànol adjunt, com a annex II, amb clau ZI, només pel que fa a l'atorgament de llicències d'obres per a construcció de naus industrials.
La possibilitat d'efectuar la suspensió de planejament que s'insta es recull expressament en l'article 102 de la Llei 16/2005, de 30 de desembre, de la Generalitat, Urbanística Valenciana, el qual regula la possibilitat que la suspensió es mantinga fins a l'entrada en vigor del nou pla en elaboració i, com a màxim, pel termini de quatre anys, i que s'ha d'establir el règim urbanístic aplicable transitòriament al municipi.
La necessitat de suspensió de planejament al municipi de Novelda ve determinada en l'acord del Ple de 30 de març de 2009 i justificada en la proposta realitzada per la tècnica d'administració general el 23 de març de 2009 i en l'informe de 16 de març de 2009, de l'arquitecte director dels treballs de la revisió del pla general. L'àmbit material de la suspensió que preveu la proposta es refereix al sòl urbà, qualificat com a industrial, del barri de l'Estació.
La necessitat de la suspensió ve justificada, d'una banda, en l'informe de l'arquitecte, que incideix en la problemàtica que suposaria la tramitació de llicències d'obra de naus industrials conforme al planejament ara vigent i en contra de les previsions del pla general que s'elabora. El barri de l'Estació es troba en un punt clau de l'estructura del municipi i té una gran responsabilitat en l'accés al conjunt urbà; l'informe de l'arquitecte determina que «en ser una zona clau i conflictiva, quant a infraestructures es refereix, es realitza un estudi concret, actualment en procés d'anàlisi i proposta, per a resoldre el trànsit existent en l'actualitat i l'accés principal a la població, tot això dins dels treballs de revisió del pla general». I continua dient que «amb la concessió de llicències per a la implantació de noves edificacions industrials [...] a l'àrea de l'Estació s'augmentaria la intensitat del trànsit, perjudicant les mesures en estudi -del pla general- o fent-les inviables».
Per la seua banda, la tècnica d'administració general municipal, en la seua proposta de sol·licitud de suspensió de planejament, determina que «el futur pla general preveu la implantació de l'ús residencial a tot el barri de l'Estació», i és «d'interés públic evitar, en la mesura que siga possible, la implantació de nous usos industrials a la zona, ja que això provocaria la proliferació d'aquest tipus d'usos, contraris a la futura ordenació, i perjudicaria l'actual estudi del pla i arribaria, fins i tot, a fer inviable la pretesa ordenació».
Quant a les zones concretes afectades per la suspensió, la proposta de resolució determina que es tracta de sòl urbà qualificat com a urbà industrial, i que apareix grafiat en el plànol adjunt, com a annex II, amb clau ZI.
L'excepcionalitat de la mesura aconsella l'estricta limitació als aspectes mereixedors de protecció, per la qual cosa la suspensió ha de cenyir-se, exclusivament, al sòl urbà indus-trial del barri de l'Estació, perseguint el menor perjudici possible per als interessos particulars, i en tota la resta són d'aplicació les vigents normes subsidiàries de planejament.
L'objectiu final d'aquesta suspensió és obtenir un òptim entorn del sòl urbà de Novelda, primant els interessos col·lectius sobre els particulars, pretenent la millora del traçat urbà i del trànsit rodat, mitjançant la creació de les corresponents infraestructures, la prestació de serveis públics, com també el desenvolupament sostenible del municipi, i la conseqüència directa de tot això és la millora de la qualitat de vida dels ciutadans i, per tant, redunda en benefici de l'interés general. Objectius que, en cas de permetre's nous desenvolupaments industrials contradictoris dels previstos en el nou pla general, es veurien hipotecats, i es generarien situacions irreversibles a curt i mitjà termini.
La suspensió no podrà excedir el termini d'un any.
Tot això atenent a criteris de minimització de les responsabilitats administratives que resulten exigibles per aquesta suspensió, responsabilitat que correspon i assumeix l'Ajuntament de Novelda, en tant que administració responsable de l'elaboració del pla general esmentat.
Per això, vista la sol·licitud formulada per l'Ajuntament de Novelda mitjançant l'acord del Ple de 30 de març de 2009, de suspensió parcial de la vigència de les normes subsidiàries de planejament en vigor respecte del sòl urbà qualificat com a industrial del barri de l'Estació, complits els tràmits procedimentals, a proposta del conseller de Medi Ambient, Aigua, Urbanisme i Habitatge i amb la deliberació prèvia del Consell, en la reunió del dia 17 d'abril de 2009,
DECRETE
Article 1
Suspendre parcialment la vigència de les normes subsidiàries de planejament del municipi de Novelda, aprovades definitivament per la Comissió Territorial d'Urbanisme d'Alacant el 1982, exclusivament respecte a l'ordenació del sòl urbà qualificat com a industrial del barri de l'Estació, delimitat en el plànol que s'adjunta com a annex I i que es detalla en el plànol que s'acompanya com a annex II.
Article 2
La suspensió es mantindrà fins a l'entrada en vigor del pla general d'ordenació urbana, que es troba en fase d'elaboració i, com a màxim, pel termini d'un any.
Article 3
El règim urbanístic transitori aplicable als sectors afectats per la suspensió del planejament, durant la vigència d'aquesta, és el següent:
- Suspensió de l'atorgament de llicències d'obra per a la construcció de naus industrials.
- Amb caràcter transitori, es permetrà l'atorgament de llicències per a la legalització de construccions ja existents.
DISPOSICIÓ FINAL
Única
Aquest decret tindrà efectes des del dia que es publique en el Diari Oficial de la Comunitat Valenciana.
València, 17 d'abril de 2009
El president de la Generalitat,
FRANCISCO CAMPS ORTIZ
El conseller de Medi Ambient, Aigua, Urbanisme i Habitatge,
JOSÉ RAMÓN GARCÍA ANTÓN